정조 20년 · 목
疏略曰如臣愚劣不足備數於下風而愛君憂國之誠耿結于中略效狂瞽之見敢附條陳之說其懋聖學敎儲嗣實是出治之大本而董百官嚴懲討開言路卞賢邪察民瘼此數者又是今日之急務也伏願殿下不以人廢言而俯賜察納焉竊覸殿下念切思兼志勤集成傳群聖之心法登先王之道岸何事乎更加思勉而第危微之幾至精執守之方難保大學之誠意先於正心而曾子以必愼其獨表而出之中庸之天道先於人道而朱子以眞實無安註而釋之夫必自慊者所以爲誠其意之工而至誠無息者所以爲久則徵之道也伏願殿下必謹於獨知之處必勇於不息之地無二無雜無間無斷以進成始成終之業焉伏惟我元子睿質夙成尺衣漸長儲之尊之將以畀主鬯之重副延頸之望焉則其敎導之方宜不容少緩而入學以前無非殿下身敎之日也況今以群情則顒漢儲之蚤建以睿齡則屆周嗣之入學旣擇師傅之官先擧林下之士薰陶保養之方自今伊始則亦須廣詢巖穴之隱益懋茅茹之拔宿德之可爲賓僚者端方之合置右者是求是招爰咨爰度待胄筵之開以畀敎迪之責芝蘭之室與之共處金玉之章與之相磨則此與賈誼所謂出入見正事聞正言古今一揆矣伏願殿下益軫得賢之圖早講敎儲之謨以基我宗國無疆之休焉嗚呼凡今之居官者果得其職耶失其職耶若曰失之則以聖上則哲之明何不審擇而責效若曰得之則以聖上求治之念何無實驗之可見耶臣愚以爲殿下所以分職責功者居於得失之間而不免架漏苟艱之歸耳噫臣勞於下君逸於上治之所以興也君勞於上臣逸於下治之所以不興也凡今任事之臣亦無可以承當於上簡者於是乎殿下不得不躬親細務過費聖慮而有司之職漫漶於下而不擧者固多矣皐陶之言曰無曠庶官天工人其代之漢帝之言曰郞官上應列宿出宰百里信斯言也凡今內外大小之列于庶位者本皆欲使之共治天職而不但爲備員充數之資則擇之而各當其任任之而各考其實然後庶可責事事之效矣人非通才則其所爲用各自不同或有鍊於甲兵而疏於文學或有優於幹事而短於持重剛直者少周遍之意質實者無文華之容夫器量不可隨時而闊狹官職不可爲人而揀擇而若踐一名選則不問才幹與文識六曹三館無不周流腴府雄藩任其歷剔罷此任彼遞易無常又有朝除承宣暮直騎省昨日館職而今夕諫官殆若非此人莫可又如爲一時輪銜者然事面之苟且姑勿論委任之本意果安在哉昔光廟朝都承旨盧思愼醉言後進承旨皆已陞遷臣獨未遷請改授他職上命罰思愼酒仍命解筵臣之金帶帶之成宗朝都承旨柳輊以七年居職辭兌此皆由於下擧其職而上愼其代也豈非今日之所當鑑者耶伏願自今益軫委任之方更懋飭勵之道焉嗚呼明義錄之不講久矣人之常情局於目前之所覩忽於事境之已往凡係懲討之大義不能不日遠而日忘旣破之餘又有窩窟已剪之枝復生枝葉千怪百惡至于昨年事而極矣臣請爲劈源頭之說以冀大懲創之道焉噫嘻戚里權奸之害亦云酷矣惟彼麟謙卽魯禧之傳神而其憑藉戚聯竊弄權柄自是凶徒之一套也恩寵之太盛而反售醞釀之計威勢之已固而遂成覬覦之謀事事伺釁節節逞毒而所由來漸久其凶肚逆腸尙忍言哉文王之承儲位聖德日著帝堯之傳天下義理正大而譸張浮言必欲掩翳於重輪沮遏聽政必欲撓撼於大統幸賴上天之眷佑先王之仁明保護我殿下奠宗祊萬世之基追惟往事不覺髮豎而膽掉也噫明義錄之作豈得已哉昭然揭我東日月使鬼蜮無所匿影亂逆有所懲懼而豈意梟獍自有其種明義錄後又出凶逆作威作福幾危宗社前者纔過後者踵之而又有倍蓰噫我殿下深仁厚澤浹洽人肥髓治法政謨輝爛人耳目凡在臣僚孰不欲贊揚將順以躋凞凞之域而只愧其才猷意量之無以對揚萬分也惟彼憑藉城社而敢售狐鼠之奸態掩翳天日而至逞鬼魅之醜狀必欲使聖德大業閼而不章人心世道訛而趨汙已是古今之所未見聞而其語涉不敢言之地者口欲言而心先痛誠不敢更事提說也何幸司直瀝血之疏一籲再籲端緖綻露而延拖至今一味暇豫(刀削)反成漏網者幸計群疑莫辨大義不明臣不勝憤痛之極也夫君父之讎不可以天共戴也國家之賊可得以人盡誅也夫何明目張膽者少袖手傍觀者多略無憤惋之意有如角立者然此何故也無乃以辜負國家之類不當聲討而然歟抑或以爛熳相濟之蹤難於自劾而然歟若此不已則竊恐奸黨日繁正論日孤此後荷杖之徒乘釁媒孼則爲國忠赤之臣反受其甘心寧不凛然寒心哉故治逆之術莫如明義理欲明義理莫如刑政之得當賞罰之必愼而殿下御世之道恢蕩太過自下擧行之道窺覘成習趨邪背正無意改革者自有邦憲而添書點下大拂公論本營從事不得差祭者已著定式而惟意塡差專出嘗試義理由是而不明法令由是而不行世道之憂容有極哉嗚乎言路有國之血脈也諫官人主之耳目也是以古之時建進善之旌立誹謗之木設鍾鼓磬鐸以來四方之言自漢以來始置言官其轉圜之量如流之從蓋亦鮮矣而止輦受疏假以辭色皆可見虛襟聽納之度也猗歟我太宗大王設申聞之鼓有御筆之批以爲通下情來讜言之方而可爲我朝傳家之法也殿下知周萬物聰察庶政顧何待群下陳腐之言而猶汲汲然如不及遇災求言出於懇惻發策詢瘼及於蔭官察之輪對之中求諸諫官之外實與上古廣言路之規沕然相符而視漢唐强而受之不啻遠矣有求言之美而無進言之效何也今夫朋友之間偲切箴規乃是相益之道如或過於自信則言不入言不入則疑怒生焉平交以下尙猶如此而況人君威非特雷霆勢不但萬勻而如有一言不契加之以推折則其悚然而可懼者比之朋友之疑怒已不啻萬萬矣孰肯以齟齬之蹤單弱之言輕試於摧壓之下哉夫言官之許以彈駭所以折奸萌而抑權倖也向來數三廷臣之以言獲罪者屢經恢蕩之典而未蒙收敍之澤此豈聖世來言之道哉伏願幷滌諸臣之罪以光聖德以奬言官臣於是又有所獻者昔漢之魏相請去疏章之副封亦我宣廟朝先正臣成渾請罷政院準疏章入啓之例以防壅蔽之漸仍命議于大臣以爲定例此亦今日之所當據而行之者也亦願卽命喉院凡諸章奏無敢自下考檢以爲隨入捧納之地焉嗚呼治亂之機在於辨賢邪夫自古人主孰不欲辨別而進退之也惟其知之不明決之不勇始或依俙執跡於此賢彼邪之間而終復牽礙不決於似忠非忠之際是以好惡易眩而可好者常退可惡者常進治日常少亂日常多也夫磊磊落落犯顏諫諍者忠也唯唯諾諾順志無違者佞也廉公律身進退以義者賢也貪戀無恥依附取容者邪也苟知爲忠爲賢則進而親之苟知爲佞爲邪則退而效之有何難行而徵乎歷代鮮有執此道者用捨之術若是其難行乎猗歟聖明在上君子有所恃而立小人有所畏而縮其賢邪之辨固皆洞然於淵鑑之下矣雖然好惡之或不明示進退之或不勇斷則徘徊顧望者趨向靡定面陰背陽者汚習不革波盪汩董因復如前則臣恐朝廷之是非無時可正而爲治之大體徒自虧損矣伏願深留聖意無忽焉噫嘻西洋學之斁敗天常誑惑入心已悉於前後章奏臣無容更陳而噫彼一種怪鬼之輩必欲行夷狄於禮義之邦或作敎主或作徒黨迷而不復打成一套而迺者崔獻重之疏果出矣其疏所謂甘心金木與國家力抗爲妖爲盜爲賊爲逆云者可見不測之禍潛滋暗長於不見之中矣渠旣覺得禍機之如此則宜指的其人而仰請究覈以柱亂源可也噫名雖斥邪而懸空說去一言半辭不及於敎主徒黨之所在而觀其語意是乃谷永之專攻上身者類則豈不可痛之甚哉猗歟殿下以天縱之聖懋日新之學表章六經而異端熄發揮紫陽而正道明諸不在孔孟之書六藝之科者悉命嚴斥而痛祛之大聖人之苦心至意尤在於闢異距詖而往在辛亥下詢廟堂爰講矯捄之方矣前後辭敎昭如日星凡在瞻聆莫不欽誦獨彼獻重豈不聞知而今其爲說閃弄回譎反欲以一種邪學之暗地熾盛厭然自托於進戒責勉之科而不知自陷於護黨緩頰之地其縱恣無忌莫此爲甚而乃殿下特加奬拔過示包容臣竊爲聖朝措此擧也且當今之弊有可祛者三焉曰糶糴之弊也軍布之弊也內奴之弊也夫糶糴所以備歉荒而儲軍需也年或失稔則罄甁罌而無以備還歲之稍登則幷停退而盡以輸納此已乖賑民之本意而又其名色甚多取耗不一上營加減之移下吏買賣之換開漸數端滋弊百歧凡玆之瘼無邑不然到處有之而民穀相等之郡猶可說也入少穀多之邑偏受其害一戶之所納恰過十餘石則計其農作果有幾包所餘耶至於許多年之逋欠幾許石之空殼苟欲徵之精之則吏皆赤立害歸蒼生噫目前之民病旣若是甚日後之軍需亦何所資乎臣謂悉去諸般倉名而合以一之使弄文者無得更眩除減其宂虛而精且實之使受食者可以稱力其所除出之穀則或以量田等事從便區處勿以養民者及爲害民宜矣臣於舊還事又有微見之仰陳者其年久當捧條道臣則請捧廟堂則行會是雖出爲國計之意而前後恤民之聖敎出於惻怛溢乎辭旨使流亡之民故絕之戶莫不被陽和回蘇之澤焉彼雖至愚亦豈無感泣於蔀屋之下哉若使任事者果皆誠心措置豈無其道而苟不能仰體聖意徒事乎準數畢捧則其稍實者無多貧殘者居半於是乎徵及於隣族統結之內侵奪其釜鼎牛犢之屬非其當納而或有幷徵者在所當納而或有逃避者如是之際有樂歲之飽者亦幾希矣惟在宣化分憂之臣勿拘其常勿迫其限出意見從長綜理之如何也軍布之減二爲一所以簡民徭也每當收布之時以純布則其精幾過八九升以代錢則其價每至三四兩而試以京衙所納言之一匹代錢不過二兩則其布升之麤細亦必稱此矣是何徵之無節而納之有限也只緣綿有豐歉運有浮費兼以該色吏之雜用各衙隸之情債亦由此中出焉苟如是則每人身布名雖一匹而所捧之實恰至二匹民之受困固已憫矣而其中最無意者所謂後錢也此不過慮其宂費之無限節而設此名色以示民不加取之意也今之所取於民者旣如是漸濫則彼後錢之捧豈不在應革之中耶且其邑吏之罪責權在於京司而京吏之懲勵無奈於外邑故互相推委至於侵漁而終無以釐正其事則甚屑而其害則不小臣謂嚴飭諸司與列邑各勉束濕相議定規俾有實惠之及民宜矣內奴之散在於各邑者不過爲受其貢以供用也近來人心益渝生業不興或有藏蹤而托於平民者或多糊口而流於他郡者蓋名以內奴則里羞與爲齒人羞與爲婚故其家勢稍裕則與所謂首奴者潛自輸貢爲近族無依者强又替納如是者猶恐其露蹤跡也且其修案時則雖逃亡一婢而不敢縮其額收貢時則雖物故已久而必乃徵其貢爲欲代定則實無餘丁之可得又拘情債之許多如是之故按其簿而考其名則年過百歲者居多而實無其人爲守令者雖欲釐革而亦無術焉噫同是百姓而視之何其賤也待之何其困也昔在己巳先大王許罷內需司而當時群臣不能奉承德意以講下究之策而至今使此輩獨抱向隅之歎可勝惜哉臣謂內司奴婢之案爲先除去永作平民俾蒙一視之澤宜矣經用則以其復戶代其貢錢而藉令不足亦何計較之有哉批以諸條當留意其餘事關民隱者許令廟堂稟處爾其勿辭察職